1.9.2009	SM/2009/2279

Oikeusministeriö
Lainvalmisteluosasto
Yksityisoikeuden yksikkö

SURMANSA SAANEEN LÄHEISTEN KORVAUSSUOJA

Oikeusministeriössä on laadittu selvitys surmansa saaneen läheisten korvaussuojasta. Poliisiosastolla ei ole selvityksestä pieniä tarkentavia kommentteja lukuun ottamatta huomautettavaa. 
 
Rikosvahinkolakia koskeva tiedotus 
Työryhmän selvityksen mukaan (s. 28) rikosvahinkolakia koskeva tieto on puutteellista. Valtiokonttorilta haetaan yhä korvausta kärsimyksestä, vaikka tällainen korvaus ei ole ollut lain mukaan mahdollinen yli kahteen vuoteen. Johtopäätöksenä esitetään muun muassa rikosvahinkolakia koskevan tiedotuksen ja koulutuksen parantamista. Selvityksessä toisaalta mainitaan, että rikosvahinkolakia koskevaa informaatiota löytyy internetistä esimerkiksi Valtiokonttorin internet-sivuilta. Poliisiosasto haluaa kiinnittää huomioita, että myös poliisin internet-sivuilla on tietoa rikosvahinkojen korvaamisesta sekä linkki vahingonkorvausten hakemuslomakkeisiin.  

Selvityksen mukaan rikosvahinkolakia uudistanut työryhmä on mietintönsä liitteenä olleessa muistiossa harkinnut sitä, että rikosilmoituksen vastaanottajalle asetettaisiin velvollisuus ilmoittaa rikoksen uhrille tämän mahdollisesta oikeudesta rikosvahinkolain mukaiseen korvaukseen. Kuten työryhmän selvityksessä toisaalla (s. 28) todetaan, esitutkintaviranomaisella on esitutkinnasta ja pakkokeinoista annetun asetuksen (575/1988) 6 §:n mukaan velvollisuus esitutkinnan yhteydessä informoida asianomistajaa tämän oikeudesta rikosvahinkolain mukaiseen korvaukseen ja tarvittaessa opastaa häntä korvauksen hakemisessa. Tiedonsaannin varmistamiseksi asianomistajan kuulustelupöytäkirjassa on kohta, johon on tehtävä merkintä siitä, että asianomistajaa on informoitu hänen oikeudestaan korvaukseen. Selvityksessä todetaan, että käytännössä rikosvahinkolakia uudistanut työryhmä havaitsi kuitenkin esiintyvän edelleen paljon tapauksia, joissa asianomistaja ei ole saanut poliisilta joko lainkaan tai ainakaan kirjallista informaatiota rikosvahinkojen korvaamisesta. Tältä osin poliisiosasto katsoo, että selvitys voisi olla sanamuodoltaan täsmällisempi. Asetus ei velvoita poliisia antamaan kirjallista informaatiota. Edelleen lause ”työryhmä havaitsi esiintyvän edelleen paljon tapauksia, joissa asianomistaja ei ole saanut poliisilta joko lainkaan tai ainakaan kirjallista informaatiota” antaa asiasta sellaisen käsityksen, että poliisi on laiminlyönyt sille asetuksessa säädetyn virkavelvollisuuden suorittamisen. Poliisiosasto katsoo, että selvityksessä tulisi täsmällisesti mainita, monessako tapauksessa näin on käynyt, ja onko kyseessä ollut asianomistaja, jolla ilmeisesti on ollut oikeus korvaukseen rikosvahinkolain nojalla. Poliisille ei ole asetuksessa säädetty velvollisuutta informoida automaattisesti kaikkia asianomistajia.

Sisäasiainministeriön poliisiosastolla ei ole ehdotuksesta muuta lausuttavaa.	

Hallitusneuvos		Tomi Vuori

Ylitarkastaja		Tiina Nuutinen

JAKELU	PO/PY
	
TIEDOKSI	PO/EK